Diari Oficial de la Generalitat Valenciana


Sumari del DOGV 6665, del 05-12-2011 (2011/12492)

ORDRE conjunta 1/2011, de 14 de novembre, de les conselleries d'Economia, Indústria i Comerç, i d'Infraestructures, Territori i Medi Ambient, per la qual es regulen la forma de determinació del cànon d'ús i l'aprofitament inherent a la declaració d'interés comunitari d'activitats d'explotació de jaciments minerals i la resta de recursos geològics.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/14/1/dof/vci/html**

### Dades del document

Número de DOGV
:   6665

Data del DOGV
:   05-12-2011

Secció del DOGV
:   I. DISPOSICIONS GENERALS

Número del document
:   2011/12519


Data del document
:   14-11-2011

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * ordenació del territori
    * reglamentació urbanística
    * jaciment de mineral
    * impost
    * legislació
    * terreny edificable
    * explotació minera

ORDRE conjunta 1/2011, de 14 de novembre, de les conselleries d'Economia, Indústria i Comerç, i d'Infraestructures, Territori i Medi Ambient, per la qual es regulen la forma de determinació del cànon d'ús i l'aprofitament inherent a la declaració d'interés comunitari d'activitats d'explotació de jaciments minerals i la resta de recursos geològics.  
  
 [2011/12371]  
L'article 34 de la Llei 10/2004, de 9 de desembre, del Sòl No Urbanitzable, regula el cànon d'ús i l'aprofitament que està obligat a pagar el promotor o propietari que desenvolupe una activitat concreta en sòl no urbanitzable a l'empara d'una declaració d'interés comunitari.   
  
La Llei 12/2010, de 21 de juliol, de la Generalitat, de Mesures Urgents per a Agilitar l'Exercici d'Activitats Productives i la Creació de l'Ocupació, ha modificat la regulació d'este cànon per activitats en sòl no urbanitzable i ha incrementat la capacitat de decisió i d'actuació dels ajuntaments, facilitant l'ajust de la quantia i el termini de pagament del cànon a cada cas concret.  
Així, en concret, es flexibilitza de manera general el càlcul del cànon, i es deroguen l'article 463 del Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, així com l'Ordre de 3 de novembre de 2008, de la Conselleria de Medi Ambient, Aigua, Urbanisme i Habitatge que el desplegava.  
No obstant això, per a l'àmbit concret de les activitats d'explotació de jaciments minerals i la resta de recursos geològics, la Llei establix que mitjançant ordre conjunta de les conselleries competents en matèria de mines i d'urbanisme, es regularan els criteris i paràmetres a tenir en compte per a determinar la quantia del cànon corresponent, ja que, si bé la Llei 10/2004 atribuïx a la conselleria competent en matèria d'ordenació del territori i urbanisme la competència per a establir el cànon, a proposta motivada de l'ajuntament; al departament competent en matèria de mines correspon la planificació, la supervisió i l'ordenació de l'aprofitament dels recursos naturals minerals.   
  
En virtut d'això, i fent ús de les facultats que tenen atribuïdes per l'article 28, e) de la Llei 5/1983, de 30 de desembre, del Consell, la Conselleria d'Economia, Indústria i Comerç, i la Conselleria d'Infraestructures, Territori i Medi Ambient, conjuntament,  
  
  
ORDENEN  
  
Article 1. Objecte i àmbit  
Constituïx l'objecte de la present ordre la regulació dels criteris o paràmetres a tenir en compte per a determinar la quantia del cànon d'ús i l'aprofitament que estan obligats a satisfer els titulars de les activitats d'explotació de jaciments minerals i la resta de recursos geològics que es desenvolupen en sòl no urbanitzable, a l'empara d'una declaració d'interés comunitari.  
  
Article 2. Procediment de determinació del cànon  
Per al càlcul del cànon es multiplicaran els conceptes següents:  
  
a) La superfície ocupada, que serà exclusivament aquella que servisca de suport a qualsevol tipus d'edificació com casetes i construccions auxiliars fixes, més el viari intern d'accés a estes. Els elements d'explotació no seran computables (fronts de treball, zona de arreplegues, estèrils etc.  
b) El cost de transformació de l'esmentada superfície ocupada, que no podrà ser inferior a 12 euros/m², llevat que excepcionalment i motivadament es justifique i accepte un cost inferior, mitjançant informe subscrit per tècnic municipal competent. La superfície efectivament ocupada per les construccions o instal·lacions accessòries fixes destinades a la transformació de primera matèria es valorarà com a mínim a 30 euros/m², llevat que excepcionalment i motivadament es justifique i accepte un cost inferior, mitjançant informe subscrit per tècnic municipal competent, i no se n'admetrà un cost inferior a 20 euros/m². En tot cas, s'establix un cost mínim global de 6.000 euros.  
  
  
DISPOSICIÓ TRANSITÒRIA  
  
Única. Aplicació a procediments en curs  
La present ordre s'aplicarà a tots els procediments en tramitació en la data de l'entrada en vigor.  
  
  
DISPOSICIONS FINALS  
  
Primera. Falta d'implicació pressupostària/Absència de despesa  
L'aplicació del que s'ha disposat en esta ordre no implicarà augment de la despesa en el pressupost de la Conselleria d'Economia, Indústria i Comerç ni de la d'Infraestructures, Territori i Medi Ambient.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 14 de novembre de 2011  
  
El conseller d'Economia, Indústria i Comerç   
ENRIQUE VERDEGUER PUIG  
  
La consellera d'Infraestructures, Territori i Medi Ambient,  
ISABEL BONIG TRIGUEROS


Còpia Permalink ELI